*****

ΚΑΝΟΝΙΣΜΟΣ (ΕΟΚ) αριθ. 417/87 ΤΗΣ ΕΠΙΤΡΟΠΗΣ

της 11ης Φεβρουαρίου 1987

για τροποποίηση του κανονισμού (ΕΟΚ) αριθ. 1569/77 περί καθορισμού της διαδικασίας και των όρων αναλήψεως των σιτηρών από τους οργανισμούς παρεμβάσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 7 παράγραφος 5,

Εκτιμώντας:

ότι ο κανονισμός (ΕΟΚ) αριθ. 1569/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2134/86 (4), καθορίζει τους όρους αποδοχής των σιτηρών στην παρέμβαση· ότι τα σιτηρά που προσφέρονται πρέπει να παρουσιάζουν τα φυσικά και τεχνολογικά χαρακτηριστικά που απαιτούνται για τις ποιότητες που είναι επιλέξιμες στην παρέμβαση· ότι πρέπει να προσδιορισθεί ειδικότερα ότι ένα σιτηρό που παρουσιάζεται ως αρτοποιήσιμο ή για το οποίο ζητούνται οι τιμές ή/και προσαυξήσεις που εφαρμόζονται σε μία αρτοποιήσιμη ποιότητα, πρέπει να είναι κατάλληλο για τη χρησιμοποίηση που υποδεικνύεται με τον τρόπο αυτό· ότι πρέπει, στο εξής, να προβλεφθεί ότι σε περίπτωση αμφιβολιών ως προς την καταλληλότητα αυτή, ο οργανισμός παρεμβάσεως προβαίνει σε σχετική επαλήθευση·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 2 η παράγραφος 2 του κανονισμού (ΕΟΚ) αριθ. 1569/77 αντικαθίσταται από το ακόλουθο κείμενο:

«2. Θεωρούνται ως υγιή, ανόθευτα και σύμφωνα με τα συναλλακτικά ήθη όταν έχουν το χρώμα που χαρακτηρίζει το σιτηρό αυτό, είναι απαλλαγμένα οσμής, ζωντανών εντόμων (συμπεριλαμβανομένων των ακαρίων) σε όλα τα στάδια αναπτύξεώς τους και όταν ανταποκρίνονται στα κριτήρια της ελάχιστης ποιότητας που εμφαίνονται στο παράρτημα. Επιπλέον, για τα σιτηρά που παρουσιάζονται ως αρτοποιήσιμης ποιότητας, ο οργανισμός παρεμβάσεως, σε περίπτωση αμφιβολίας, προβαίνει σε δοκιμή βλαστήσεως, όταν η βλαστική ικανότητα είναι μικρότερη από 85 % για το μαλακό σίτο και από 75 % για τη σίκαλη, το εν λόγω σιτηρό, μετά από αίτηση του προσφέροντος, γίνεται αποδεκτό από τον οργανισμό παρεμβάσεως και πληρώνεται στην τιμή παρεμβάσεως, μειωμένη στην περίπτωση του μαλακού σίτου με τη μείωση που προβλέπεται στο άρθρο 4α παράγραφος 1 πρώτο εδάφιο του κανονισμού (ΕΟΚ) αριθ. 1570/77 της Επιτροπής (1). Ωστόσο, αν προσκομίζεται η απόδειξη που γίνεται αποδεκτή από τον οργανισμό παρεμβάσεως, ότι το σιτηρό που προσφέρεται είναι αρτοποιήσιμο, το εν λόγω σιτηρό γίνεται αποδεκτό ως αρτοποιήσιμο και η τιμή αγοράς που θα πληρωθεί είναι εκείνη που καθορίζεται για την αρτοποιήσιμη ποιότητα. Οι σχετικές δαπάνες για τις αναγκαίες δοκιμές προκειμένου να προσκομισθεί η παραπάνω απόδειξη, επιβαρύνουν τον προσφέροντα.

(1) ΕΕ αριθ. L 174 της 14. 7. 1977, σ. 18.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται επίσης στις προσφορές που υποβάλλονται πριν από την ημερομηνία αυτή αλλά που δεν έγιναν ακόμη αποδεκτές.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Φεβρουαρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 139 της 24. 5. 1986, σ. 29.

(3) ΕΕ αριθ. L 174 της 14. 7. 1977, σ. 15.

(4) ΕΕ αριθ. L 187 της 9. 7. 1986, σ. 23.